Hin daglegu störf stéttarfélaga á landinu fara ekki hátt frá degi til dags en eru mikilvæg bæði fyrir einstaklinga og samfélagið allt . Reyndar eru stéttarfélögin orðin stór hluti af velferðarkerfinu okkar . Þangað leitar fólk ef það veikist , þarf endurhæfingu , endurmenntun eða annan stuðning á vinnumarkaði . Að eiga traust félagsmanna til verka er bráðnauðsynlegt lýðræðislegri hreyfingu og því er afar ánægjulegt að sjá að þær mælingar sem hafa verið gerðar á viðhorfi félagsmanna til síns svæðisfélags eða heildarsamtaka sýna svo ekki verður um villst að fólk er almennt afar ánægt með störf verkalýðshreyfingarinnar og ber til hennar traust . Þegar verkalýðshreyfing er eins umfangsmikil og raunin er hér á landi er henni í raun ekkert óviðkomandi og það kom berlega í ljós við gerð kjarasamninganna síðasta vor . Einn af hornsteinum þess samnings voru loforð stjórnvalda um bættan hag almennings og ýmis risastór samfélagsmál . Það má segja að allt hafi verið undir í þeim samningum og margt er nú þegar komið til framkvæmda . Á síðustu starfsdögum Alþingis á þessu ári var til dæmis samþykkt þriggja þrepa skattkerfi sem lækkar skatta einkum og sér í lagi hjá lægst launaða fólkinu . Fæðingarorlofið var lengt um mánuð og samþykkt að lengja það upp í 12 mánuði árið 2021 . Það er ein stærsta jafnréttisaðgerð sem hægt er að fara í , að eyrnamerkja fæðingarorlof til hvors foreldris fyrir sig . Lögum um almennar íbúðir var breytt þannig að nú eiga fleiri þess kost að leigja hjá óhagnaðardrifnum félagslegum leigufélögum eins og Bjargi sem er í eigu stéttarfélaganna . Auk alls þessa voru sköpuð skilyrði fyrir vaxtalækkun sem kemur heimilum og fyrirtækjum til góða . Þau verkefni sem bíða nýs árs eru hins vegar að útfæra stuðning við fyrstu íbúðakaup , vinda ofan af verðtryggingunni og samþykkja nýja lagaumgjörð um heilbrigðari vinnumarkað svo eitthvað sé nefnt . En áskoranirnar eru miklu fleiri . Auglýsing Vinnumarkaðurinn breytist hratt , bæði vegna tæknibreytinga en eins vegna breyttra atvinnuhátta . Störfum í vinnslu sjávarafurða hefur fækkað verulega vegna nýrrar tækni og mun fækka enn frekar á næstu árum . Atvinnustig á þeim landsvæðum sem hafa reitt sig á fiskvinnslu mun því ráðast í auknum mæli af nýsköpun og annarri framleiðslu og þjónustu . Þó að atvinnuleysi sé lágt hér á landi á alþjóðlegan mælikvarða þá er rúmlega fjögurra prósenta atvinnuleysi ekki ásættanlegt í okkar samfélagi . Endurmenntun og áherslubreytingar í fræðslumálum eru lykillinn að farsælum umskiptum á vinnumarkaði og það skýtur skökku við að þegar fé hefur verið aukið verulega til háskólastigsins síðustu ár , hefur dregið úr fjárframlögum til fullorðinsfræðslu . Hér þurfum við að taka okkur verulega á ! Annað stórverkefni sem hreyfingin tekst á við á nýju ári er að móta stefnu fyrir breyttan vinnumarkað í ljósi loftslagsbreytinga . Engar stórar ákvarðanir verða teknar í framtíðinni án þess að áhrif þeirra á umhverfið verði í brennidepli . Alþýðusambandið er í miðjum störfum við að móta umhverfisstefnu sem verður lögð fyrir þing sambandsins á haustdögum 2020 . Kjarninn í þeirri vinnu er það sem kallað hefur verið „ just transition “ eða sanngjörn umskipti í hinni alþjóðlegu hreyfinu . Markmið þeirrar hreyfingar er risastórt , að tryggja að fólk og samfélög eigi sér framtíð hér á jörð . Kolefnishlutleysi er mikilvæg varða á þeirri leið . Lykillinn að farsælum umskiptum er sterk verkalýðshreyfing og virkt samtal og samningar á milli atvinnurekenda , vinnandi fólks og stjórnvalda . Hér á landi búum við einmitt við slíka umgjörð og erum um margt vel í stakk búin til að umskiptin verði farsæl fyrir almenning . Þegar reynir á og risastór samfélagsleg verkefni bíða úrlausna skiptir það öllu fyrir hag almennings að verkalýðshreyfingin sé sterk og njóti trausts . Það er gott að fara inn í nýtt ár með þá fullvissu í farteksinu . Gleðilegt ár ! Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .